22. schôdza NR SR - 10.deň - A. dopoludnia
Dátum: 2024-11-06
Poslanec: Ledecký, Vladimír (SaS)
Druh vystúpenia: Vystúpenie v rozprave

6. Takže, vážený pán predsedajúci, vážené kolegyne, kolegovia, máme 9.35 h, to znamená, že od rána viac ako pol hodiny máme zaradený tento bod. Ja neviem, čo je cieľom tohto bodu, ale zabijeme s ním minimálne čas do najbližšieho hlasovania. Boli tu návrhy, aby sme prerokovali pomoc občanom pri zvýšení cien energie, boli tu návrhy, aby sme rokovali, keď Rusi bombardovali ukrajinské nemocnice, a boli tu ďalšie návrhy, ktoré boli odmietnuté a boli v prospech občanov, ale nie, my tu ideme rozoberať, rozoberať skončený proces Andreja Kisku, ešte ani atrament nezaschol. Ešte ani atrament nezaschol na tom rozhodnutí a už ho, a už ho ideme ďalej rozoberať a špiniť. Ja chcem povedať, že pán prezident Andrej Kiska má stále možnosť využiť opravné prostriedky a podľa toho, čo ste tu hovorili vy, pán Gašpar, tak by bolo až nepochopiteľné, aby súdy neprijali tieto, aby sa nezaoberala, nezaoberali tým, že či naozaj ten proces bol v poriadku, lebo sami ste tu spochybnili viacero vecí, ktoré, ktoré v danom procese boli. A my, keďže boli verejné dostupné nahrávky z chaty, boli, boli verejne dostupné alebo sú verejne dostupné informácie, čo sa týka rôznych obvinení a rôznych pochybných vyšetrovaní za vašej éry, tak je jasné, že sa tým treba ďalej zaoberať, že toto rozhodnutie nebude asi konečné. A ja by som čakal, že až keď sa využijú všetky opravné prostriedky a celé sa to definitívne uzavrie, že potom sa možno niekto bude rýpať v tom, ale nevidím dôvod, aby sa rýpal tuná v pléne Národnej rady, lebo pýtam sa sám seba, čo je cieľom tohto? No nič iné, a len, len pomsta. Vy sa, vy sa proste, vy, váš šéf, lebo jeho sa to týka, on to riadi, premiér tejto krajiny si povedal: Nedal ma na Ústavný súd, postavil sa mi, vyhral voľby nado mnou, tak ja sa mu musím teraz pomstiť, a tá pomsta bude do konca, do konca života . Je to, je to znak malosti daného človeka. Rozdiel medzi vašimi kauzami a kauzou Andreja Kisku je, že napriek tomu, že založil stranu, ktorá tu vládla tri a pol roka alebo bola v koalícii tri a pol roka, tak nikdy nesnažil sa to obvinenie zamiesť pod koberec, nikdy neboli žiadne tlaky na prokuratúru, aby na základe paragrafu, ktorý, ktorým vás v niekoľkých kauzách oslobodila, aby padlo nejaké rozhodnutie. Ale trpezlivo čakal, nech to súdy dokončia, lebo súd je tá inštitúcia, ktorá by mala rozhodovať. Ja počúvam tie informácie z tých spisov, ktoré ste tu dávali podrobne naštudované. Vy ich odkiaľ máte? Lebo ja ich nemám. A keďže ja ich nemám, tak ja neviem na to reagovať, ja neviem, či, či, či hovoríte správne, či neklamete, či si nevymýšľate, či to nesúvisí s niečím iným, no lebo áno, lebo také skúsenosti mám z, ako ste manipulovali pred voľbami médiá, ako ste, ako ste nakoniec to celé vymysleli, ako sa vám to nakoniec podarilo aj zvrátiť. Takže nehnevajte sa na mňa, ja tie informácie nemám, nechcem sa ani hrabať v tej špine, ktorá sa tu diala, ja sa venujem úplne iným oblastiam a možno ani tak by som sa v tej špine nehrabal, ale napriek tomu, napriek tomu ma to udivuje, lebo neviem posúdiť a keďže neviem posúdiť a myslím si, že v tomto pléne ani nie je priestor na to, aby sa to, aby sa to robilo. Ja som mal pocit, že ako keby ste boli na súde a ste sa obhajovali. Taký som mal pocit. Ale to nie je súd, to je Národná rada. Oberáme ju o čas. A ja sa chcem spýtať, lebo ste hovorili, že, sami ste spomenuli, manipulácia spisu Andreja Kisku. Tak keď bola manipulácia spisu Andreja Kisku, a to je jedno, či bola v prospech alebo neprospech, tak jednoducho ja pevne verím, že v mimoriadnych odvolacích konaniach sa tým budú súdy zaoberať. Spomínali ste, že či sa Andrej Kiska ospravedlnil alebo mal by sa ospravedlniť za to, že použil viacej peňazí na kampaň. Tak pokiaľ ja mám informácie, tak tie peniaze boli použité predtým, ako začala oficiálna kampaň, ale ja sa spýtam, kedy sa ospravedlní terajší prezident pán Pellegrini, lebo má presne ten istý problém. A dokonca priznal to, neviem, či on, ale jeho strana určite to priznala, že použili viacej tých zdrojov, ako mali. Tak, kurníkšopa, rovnaký meter na jedného aj na druhého! Toho ste tu zabudli spomenúť. Toho ste, to, a dokonca v médiách som čítal, že to je úplne iný prípad. Presne ten istý prípad to je. Rovnakým metrom strihajme aj rovnakým nožom režme. Ja chcem povedať, že toto odsúdenie Andreja Kisku za takýto daňový, za takýto daňový čin je prvý svojho druhu na Slovensku a určite to nepomôže ostatným podnikateľom, ktorí, ktorí pri tej zložitosti toho daňového systému nie vždy sú si istí, ako to majú, ako to majú zaúčtovať. A chcem povedať, že v Česku, v Českej republike majú obdobný zákon a tam tiež nikto za takýto daňový čin nebol odsúdený, lebo ani jedna faktúra, ani jedno číslo nebolo fiktívne. Naozaj tie bilbordy stáli, naozaj za nich zaplatil, naozaj ich zaúčtoval, naozaj doplatil všetko, čo mu následne vyrubil daňový úrad, takže štát neprišiel ani o korunu. A za svoju chybu, za svoju chybu navyše ešte aj platí. Veľmi podozrivé je aj, že sa vymenili dvaja vyšetrovatelia, kým nabehol tretí, a predpokladám, že keby ani tretí ho neobvinil, tak nabehne štvrtý, piaty a šiesty, lebo jednoducho záujem bol, záujem bol ho obviniť. Aj to hovorí o, aký, aký transparentný ten proces je. Veľmi zaujímavé je aj to, že na okresnom súde ho súdila sudkyňa, ktorej muž kandidoval za starostu, úspešne kandidoval za starostu za vašu stranu. Navyše právnici to zistili až neskoršie, takže nemohli namietať a daná sudkyňa, daná sudkyňa rozhodovala a určite nebola, nebola nezaujatá, keď žije v spoločnej domácnosti s manželom, ktorý kandiduje za vašu stranu. Štátna volebná komisia, keď sa Andrej Kiska stal starostom, nezistila žiadne pochybnosti, a bez problémov vyhlásila Andreja Kisku za prezidenta a voľby za právoplatné. Veľmi zaujímavé je aj to, že ako celá kauza vyplávala na povrch anonymom. Dnes už vieme, že ten anonym v skutočnosti nebol anonym, už dneska vieme, kto to bol, aj vieme celý ten proces, ako tomu, ako to prebiehalo. Či to prebiehalo presne tak, alebo to prebiehalo troška inak, pre mňa to nie je podstatné, lebo podstatné je, že celé to nebolo čisté a je jasné, odkiaľ to celé vzišlo. A už to, že tu dneska stojíme, už to, že ešte atrament nezaschol a vy ste už zvolali k tomu, k tomu mimoriadne zasadnutie, už to hovorí o tom, že je to, že je to politický proces a veľmi vám záleží na tom, aby to bol politický proces. Robert Fico povedal, že Andrej Kiska je daňový podvodník, vedel to aj bez rozsudku, to mi svedčí o tom, že vie viacej ako my. A zaujímalo by ma, odkiaľ mal tie informácie, pokiaľ sa k tým informáciám oficiálnou cestou nemal ako dostať. Ja sa pýtam, že keby vymenoval Andrej Kiska Roberta Fica na Ústavný súd, čo bolo jadrom celého problému, dneska ten Robert Fico, či by rozhodoval tak nestranne, ako o tom rozpráva, že bez toho, aby videl rozhodnutie, vedel, že Andrej Kiska je daňový podvodník, to hovorí o jeho kvalifikácii na, nieže na Ústavný súd, ale na akýkoľvek, akýkoľvek súd. Za chvíľu tu máme 17. november, pred, tridsaťpäť rokov to bolo asi, sme sa snažili zmeniť tento systém a ja mám pocit, že sa vraciame naspäť do toho systému. Vytvára sa tu atmosféra strachu, v parlamente osoby, ktoré sa postavia vládnym predstaviteľom, vykrikujú ich mená, zneužívajú sa im, nesmejte sa, zneužívajú sa informácie, to je vážna vec, zneužívajú sa informácie a len preto, že ste v pozícii silnejšieho, nemáte žiadne zábrany robiť to tak, ako to robíte, a ja si osobne myslím, že tvrdo rozdeľujete túto spoločnosť. A keď chceme, aby táto spoločnosť, táto naša krajina, táto naša vlasť, Slovenská republika išla dopredu, len súdržnosť a tú súdržnosť môžu robiť alebo majú najväčšiu šancu robiť práve lídri, ktorí ju vedú. Ťaháte tú našu krajinu dole, lebo robíte presný opak.